Nafarroako Parlamentuko Mahaiak, 2021eko otsailaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Maiorga Ramírez Erro jaunak aurkezturiko galdera, kulturako lanbideei buruzko lege proiektu bat bultza dezan Nafarroako Gobernua premiatzen duen mozioa betetzeko ekintzei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko otsailaren 1ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Maiorga Ramírez Erro jaunak, Legebiltzarreko Erregelamenduan ezarritakoaren babesean, honako galdera hau egiten dio Nafarroako Gobernuari, idatziz erantzun dezan:

2020ko maiatzaren 21ean egindako Osoko Bilkuran onetsitako mozio batek honako erabaki proposamen hauek zituen:

“Nafarroako Parlamentuak honakoetara premiatzen du Nafarroako Gobernua:

1. Kulturako lanbideei buruzko foru lege proiektu bat bultza dezan.

2. Partaidetza-prozesu bat ireki dezan foru lege hori idazteko. Prozesu horretan, inplikatutako eragile guztiak sartuko dira, Nafarroako kultura-sektorearen espezifikotasun bakoitza kontuan hartzeko.

3. COVID-19aren krisiaren ondorioz Nafarroako egoera pertsonalen eta proiektu artistikoen egungo egoera izugarri larria dela oharturik, Nafarroako Parlamentuak Nafarroako Gobernua premiatzen du abiaraz dezan, ahalik eta lasterren, kultur arloetarako talka-plan bat, Estatuak taxututako neurrien osagarri izanen dena eta, gutxienez, honako hauek jasoko dituena:

a) Sektore Publikoak Nafarroako artisten eta taldeen kontzertuak eta hainbat emanaldi eszeniko eskuratzea, etorkizunean egin daitezen, egungo murriztapenak gainditzen direnean.

b) Bertako kultura eta euskarazko ekoizpenak babesteko berariazko neurriak.

c) Kultur ekimen pribatuei laguntzeko neurriak taxutzea (jaialdiak eta abar), 17/2020 Errege Lege-dekretuaren II. kapituluko 4. artikuluan sektore publikorako jasotakoen ildotik.

d) Nafarroako sektore publikoarentzako ezohiko zuzkidura bat, Nafarroako arte garaikidea eskuratzekoa.

e) Kultur kontsumoa sustatzeko kultur bonuetarako formulak.

4. Nafarroako Parlamentuak Nafarroako Gobernua premiatzen du egoki diren ekintzak diseina eta gauzatu ditzan, kultur arloko artista eta profesionalei oinarrizko estaldura ekonomikoa emateko, baldin eta, artegintzan dedikazio esklusiboa izanik, ezin badira sartu Gizarte Segurantzaren Lege Orokorra aldatzeko ezohiko neurrian, maiatzaren 5eko 17/2020 Errege Lege Dekretuaren II. kapituluaren 2. artikuluan aurreikusitako langabezia-prestazioa jasotzeko, ezta autonomoen sektoreari laguntzeko laguntzetan ere”.

Hori dela-eta, Parlamentari honek jakin nahi du zer ekintza burutu dituen Nafarroako Gobernuak aipatutako mozioa betetze aldera.

Iruñean, 2021eko urtarrilaren 27an

Foru parlamentaria: Maiorga Ramírez Erro